5. A Bizottság továbbra is biztosít pénzügyi támogatást, hangsúlyt fektetve a jelentős adatgyűjtési hatással bíró, átfogó projektekre.

4. Az Europol az érintett felek értékeléseinek figyelembe vételével tovább folytatja a tűzfegyverekkel – többek között azok kereskedelmével, az elkobzott és lopott tűzfegyverekkel és a vonatkozó eljárásmódokkal (modi operanda) – kapcsolatos információk és hírszerzési adatok gyűjtésének fejlesztését annak érdekében, hogy lehetővé váljon időszerű szakismereti termékek/előzetes figyelmeztető értesítések, valamint naprakésszé tett fenyegetésészlelések készítése, melyek kiterjednek a tűzfegyvervásárokra és az EU-ban működő expressz szállítási cégekre is. Az Europol az összes tagállam bűnüldözési hatósága számára rendelkezésre bocsátja ezeket a dokumentumokat.

3. A 2016. évi operatív cselekvési terv alapján az Europolnak meg kell erősítenie az online kereskedelem elleni, valamint a jogszerű kereskedelemtől való eltérítés elleni intézkedéseit, ennek során alkalmazva az internetes tartalmakkal foglalkozó egységét (IRU) is, hogy lehetőség szerint monitorozza a tiltott tűzfegyver-, robbanóanyag- és robbanóanyagprekurzor-forrásokat.

2. Mivel a kereskedelmi tevékenység Európán kívülre is kiterjed, a Bizottság be fogja vonni az ENSZ Kábítószer- és Bűnügyi Hivatalát (UNODC) – amely a nemzetközileg harmonizált adatgyűjtésben nyújt támogatást – abból a célból, hogy rendszeresen feltérképezzék az EU-ba vezető fegyverkereskedelmi utakat, és az azokról szóló információkat valamennyi tagállam bűnüldözési hatósága számára rendelkezésre bocsássák.

Annak ellenére, hogy létezik vonatkozó uniós szintű jogi szabályozás, továbbra is túlságosan könnyű tűzfegyverhez, robbanóanyaghoz és robbanóanyag-prekurzorokhoz hozzáférni. Az illegális csatornákon keresztül történő hozzáférés még bonyolultabbá vált azzal, hogy a fegyverek interneten is hozzáférhetőek. Átfogó szemléletre van szükség a tűzfegyverek és robbanóanyagok tiltott kereskedelme és használata elleni fellépés támogatásához úgy, hogy mindeközben fenntartjuk a tűzfegyverek legális kereskedelmét és a vegyi anyagok jogszerű alkalmazását.

A jelen közlemény az európai biztonsági stratégia tűzfegyver- és robbanóanyag-kereskedelem területén történő megvalósításához szükséges, konkrét intézkedéseket állapít meg, figyelembe véve az uniós szakpolitikai cikluson belüli, 2016. évi operatív cselekvési tervet is.

A tűzfegyverek tiltott kereskedelme a szervezett bűnözői csoportok alaptevékenységének része. Ez az egyik legfontosabb bevételi forrásuk az egyéb típusú üzletek, pl. kábítószer-kereskedelem mellett. A tűzfegyverek lehetővé teszik a bűnözés más formáit, s felhasználhatók megfélemlítésre, kényszerítésre, valamint csoportosan elkövetett erőszak során. A szervezett bűnözés mellett az utóbbi évek kegyetlen terrorista támadásai is megmutatták, hogy feltétlenül gátat kell szabni a tűzfegyverekhez és robbanóanyagokhoz való hozzáférésnek. A párizsi és a koppenhágai merényletek, valamint egy Thalys vonaton megkísérelt támadás újból felhívta a figyelmet arra a tényre, hogy a terrorista hálózatok a szervezett bűnözői hálózatok útján és a feketepiacon fegyverekhez és robbanóanyagokhoz jutnak.

Ugyanakkor meg kell erősíteni az új veszélyekre való gyors reagálás képességét (pl. a 3D nyomtatás esetében). A tiltott fegyver- és tűzfegyver-kereskedelem elleni fellépés további javítása érdekében az EU külső határán a vámhatóságok – más bűnüldözési hatóságokkal együttműködésben, az Europoltól és egyéb adatelemző rendszerekből származó információk alapján – pontosítják a jelenlegi általános vámkockázati kritériumokat.

A robbanóanyagok biztonságának fokozása

A robbanóanyagok biztonságának fokozására vonatkozó jelenlegi uniós cselekvési tervet az EU 2008-ban fogadta el. A legtöbb intézkedés már végrehajtásra került a Bizottság, az EU-tagállamok, az Europol, egyes kutatóintézetek, valamint a privát szektor közös erőfeszítései révén. Jelentős előrelépések történtek, melyek kapcsán a tagállamok kiemelték az információcsere és a jó gyakorlatok megosztásának fejlesztése, a harmonizált előírások és eljárások kidolgozása, valamint a robbanóanyagokkal kapcsolatos kutatás és oktatás támogatása által nyújtott hozzáadott értékeket.

A cselekvési terv egyik fő vívmánya az volt, hogy elfogadták a robbanóanyag-prekurzorok forgalmazásáról és felhasználásáról szóló 98/2013/EU rendeletet. A 2014. szeptember 2-án hatályba lépett rendelet azzal előzi meg a terrorista cselekményeket, hogy megszünteti a bombakészítéshez szükséges hozzávalókhoz való hozzáférést, és a gyanús tranzakciók valamint egyéb incidensek esetén lehetővé teszi a rendőrségi nyomozás gyors megindítását. Ezért kiemelten sürgős és fontos, hogy a tagállamok teljes mértékben végrehajtsák a rendeletet, és a fenyegetések megerősödése esetén fokozzák a prekurzorok kontrollját. Ez a következő legfőbb intézkedésekkel kerül végrehajtásra:

1.A Bizottság támogatni fogja az egész EU-ban a harmonizált intézkedések alkalmazását és gyakorlatok bevezetését, úgy mint: a) információk határokon átnyúló cseréje a nemzeti kapcsolattartók között annak biztosítása érdekében, hogy az összes tagállam bűnüldözési szervei számára ismertek legyenek a gyanús incidensek - már meglévő Europol platform, mint pl. EBDS (európai bombaadatrendszer) használatával; valamint b) a prekurzorok internetes kereskedelmének széles körű és rendszeres felügyelete a bűnüldözési szervek által, valamint további lépések az azokhoz való hozzáférés korlátozására.

2.A Bizottság továbbfejleszti a prekurzorok ellátási láncával kapcsolatos szerepvállalását is, a vegyiparra, kiskereskedelmi ágazatra és más releváns szektorokra vonatkozó jó gyakorlatokat bemutató iránymutatások kidolgozásával és promóciójával.

3.A Bizottság felgyorsítja a munkát, hogy 2016-ban bemutathassa a rendelet felülvizsgálatát, valamint megvizsgálja, hogy szükség van-e szigorúbb intézkedésekre, beleértve pl.: új veszélyes anyagok felvétele; az alkalmazási kör kiterjesztése, hogy hatályos legyen a professzionális felhasználókra is; végfelhasználói nyilatkozatok kötelezővé tétele a tranzakciókhoz és a gyártók, kiskereskedők, importőrök regisztrációjához; export korlátozása és kontrollálása; a korlátozások fokozása az online értékesítéseknél és az önkiszolgáló kasszáknál; szerep meghatározása a vámhatóságok számára.

A személyek megfelelő átvilágítása elengedhetetlen a veszélyes vegyi anyagok helytelen felhasználása, azokkal való visszaélés, illetve azokhoz való tiltott hozzáférés megelőzéséhez. Az uniós tagállamokban nem létezik minimális előírásokat tartalmazó közös szabvány a robbanóanyagok ellátási láncában illetve egyéb, biztonsági szempontból érzékeny ágazatokban dolgozó személyek átvilágítására, toborzására és képzésére; a Bizottság megfontolja, hogy szükség van-e EU általi lépésekre.

Konkrét intézkedések: A tűzfegyverek mozgásával és rendelkezésre állásával kapcsolatosan a meglévő statisztikai- és elemzési eszközök, valamint értékelések nemzeti szinten történő fejlesztése és az uniós szintű információcsere prioritásként való kezelése; Az Europol által létrehozandó uniós szintű elemzési termékek, és – mivel szoros a kapcsolat a terrorizmussal – az EU IRU nyomonkövetési szerepének fokozása; Az EU-ba vezető valamennyi fegyverkereskedelmi út feltérképezése az ENSZ Kábítószer- és Bűnügyi Hivatala (UNODC) által; Partnerek bevonása a tűzfegyverek tiltott kereskedelmével – ezen belül többek között az online kereskedelemmel és a legális kereskedelemtől való eltérítéssel – kapcsolatos ismeretek bővítése érdekében; Az összes uniós szintű és nemzeti elemzési termékhez való hozzáférés javítása valamennyi tagállami bűnüldöző hatóság számára; Pénzügyi támogatás további biztosítása, hangsúlyt fektetve a jelentős adatgyűjtést eredményező, átfogó projektekre; Technológiai újításokból (pl. 3D nyomtatás) származó kockázatok elemzése; A robbanóanyagok biztonságának fokozása a robbanóanyag-prekurzorokról szóló rendelet teljes körű megvalósítása útján, valamint a prekurzorokról szóló rendelet felülvizsgálatának 2016-ra történő előrehozása révén; Annak megvizsgálása, hogy szükséges-e az ellenőrzési előírások és eljárások uniós szintű harmonizálása.

3.OPERATÍV EGYÜTTMŰKÖDÉS FOKOZÁSA

Az európai biztonsági stratégia rámutatott arra, hogy sürgősen fokozni kell az operatív együttműködést a tagállamok megfelelő hatóságai között. Elengedhetetlen, hogy felhasználjuk a rendelkezésre álló szakértelmet ahhoz, hogy megfelelő képzést biztosítsunk a tagállamok bűnüldözési szervei, egyéb érintett hivatalai és szakértői számára. Ebben a vonatkozásban a bűnüldözési és szakértői hálózatoknak minden lehetőségét, képességét ki kell használni .

Erőteljesebb határokon átnyúló együttműködés

A tűzfegyverekről szóló operatív cselekvési terv (OAP) már tartalmazza ezen lépések jelentős részét. Foglalkoznak többek között a csempészek és a legfőbb segítőik (pl. üzleti jogi szektor, expressz szállító cégek) elleni közös cselekvési napokkal és hírszerzésen alapuló műveletekkel. A nemzeti hatóságok közötti igazságügyi együttműködés is hozzájárul a tűzfegyverek tiltott kereskedelme elleni harchoz. Az Eurojust az elmúlt években számos jelentősebb ügyben játszott szerepet, főként egyéb jogsértésekben, mint pl. kábítószer-kereskedelem.

Interneten (nyílt és titkos [„darkweb”] hálózaton) megszervezett tiltott tűzfegyverszállítások megakadályozása

A szervezett bűnözői csoportok és terroristák képesek tűzfegyvereket, alkatrészeket, illetve összetevőket az interneten – akár a „nyílt”, akár a titkos hálózaton („darkweb”) – beszerezni, ami biztonsági problémát jelent, és ezzel sürgősen foglalkozni kell. A következő intézkedéseket kell megtenni:

1.A tűzfegyverekről szóló operatív cselekvési terv teljes megvalósítása mellett a Bizottság felkéri a tagállamokat arra, hogy hozzanak létre kiberellenőrző csoportokat, illetve hogy a meglévő ilyen csoportok tevékenységét koncentrálják a tűzfegyverek, alkatrészek, összetevők, valamint robbanóanyagok internetes kereskedelmének felderítésére.

2.Az Onymous és a Darkode műveletekből szerzett tapasztalatok alapján az Europol operációs elemzéssel, koordinációval és szakértelemmel támogatja a tagállamok műveleteit és nyomozási tevékenységét; különösen specializált műszaki- és digitális kriminalisztikai támogatási képességekkel, valamint a Kiberbűnözési Akciócsoport (Cybercrime Action Taskforce, J-CAT) teljes körű alkalmazásával .

3.Az Europol emellett kidolgozza az online nyomozások eszközrendszerét, az Egyesült Államok Alkohol-, Dohány-, Tűzfegyver- és Robbanóanyag-ügyi Irodájával (US Bureau of Alcohol, Tobacco, Firearms and Explosives) együttműködésben.